Beurtkrag verhoog tot fase 3Argieffoto (Foto: Unsplash) Fase 3-beurtkrag sal Vrydag van 14:00 tot Maandagoggend 05:00 geïmplementeer word, waarna fase 2-beurtkrag sal volg. Volgens Eskom is hy genoop om ŉ hoër beurtkragfase oor die naweek in te stel weens nog vyf opwekkingseenhede wat die gees gegee het. “Die hoër fase is nodig om die noodopwekking te bestuur en te herstel,” sê die kragvoorsiener in ŉ verklaring. Eskom versoek alle Suid-Afrikaners opnuut om voort te gaan om elektrisiteit spaarsamig te gebruik. Vyf opwekkingseenhede, drie by Tutuka- en twee by Kusile-kragstasie, het Vrydagoggend onklaar geraak. Die vertraging in die herstel van Eenheid 2 by die Koeberg-kragstasie plaas verder druk op die kragnetwerk. Altesaam 4 588 MW was teen Vrydagoggend weens beplande instandhoudingswerk nie beskikbaar nie, terwyl nog 17 131 MW aan kragkapasiteit weens onbeplande kragonderbrekings nie beskikbaar was nie.